คลังฮึด!ดันกม.เก็บภาษีที่ดิน
"สมหมาย" สรุปร่างภาษีที่ดินให้นักวิชาการพิจารณา ก่อนชงออกกฎหมาย ยันไม่ทำฐานะประเทศไปไม่รอด
16 มี.ค. 2558

"สมหมาย" สรุปร่างภาษีที่ดินให้นักวิชาการพิจารณา ก่อนชงออกกฎหมาย ยันไม่ทำฐานะประเทศไปไม่รอด
นายสมหมาย ภาษี รมว.คลัง กล่าวว่า ภายใน 1-2 สัปดาห์นี้ จะมีการประชุมคณะกรรมการปฏิรูปภาษีของกระทรวงการคลัง เพื่อสรุปร่างรายละเอียด พ.ร.บ. ภาษีที่ดินและสิ่งปลูกสร้าง หลังจากนั้นจะให้นักวิชาการต่างๆ ได้เข้ามาถกเถียงแสดงความเห็นอย่างกว้างขวางเพื่อให้เห็นประโยชน์ของภาษีตัวนี้
รมว.คลัง กล่าวว่า การที่รัฐบาลชะลอการพิจารณาภาษีที่ดินและสิ่งปลูกสร้างไม่ได้หมายความว่าจะยกเลิกกฎหมายนี้ ซึ่งคลังยืนยันว่าหากไม่ดำเนินการ ฐานะของประเทศจะมีปัญหา เพราะที่ผ่านมามีการใช้จ่ายเงินไม่เป็นประโยชน์และก็ไม่คิดที่จะหารายได้เพิ่ม การกู็เงินมาใช้จ่ายก็ทำได้เพียงชั่วระยะเวลาหนึ่งเท่านั้น
"กฎหมายภาษีที่ดิน หากรัฐบาลนี้ไม่ทำ รัฐบาลเลือกตั้งเขาไม่ทำเพราะมันเสียคะแนนทางการเมือง การเก็บภาษีที่ดินมี 4 ส่วน ทั้งที่ดินเกษตร บ้าน ที่ดินเพื่อพาณิชย์ และที่ว่างเปล่า ซึ่งคนที่เสียภาษีมากที่สุดคือที่ดินว่างเปล่า แต่คนชั้นกลางคิดแต่ตัวเองว่าจะต้องเสียภาษีบ้านที่อยู่อาศัยเท่านั้น ทั้งที่การเก็บภาษีที่ดินจะทำให้รายได้ของท้องถิ่นเพิ่มขึ้นจากปีละ 2 หมื่นล้านบาท เป็น 2 แสนล้านบาท ซึ่งเป็นผลดีกับประเทศ" นายสหมาย กล่าว
นายสมหมาย กล่าวว่า การเก็บภาษีที่ดินส่วนบ้าน จะเก็บในอัตรา 0.1% หรือ ล้านละ 1,000 บาท แต่ในส่วนของราคาบ้าน 2 ล้านบาทแรก เก็บ 25% ล้านที่สามและสี่ เก็บ 50% ส่วนล้านที่ห้าขึ้นไปเสียเต็มทั้งจำนวน